ศูนย์ข้อมูลอสังหาฯ เผยดัชนีบ้านเดี่ยว-ทาวน์เฮ้าส์ ในกทม.-ปริมณฑล เพิ่มขึ้น 4.8%
ศูนย์ข้อมูลอสังหาฯ เผยดัชนีบ้านเดี่ยว-ทาวน์เฮ้าส์ ในกทม.-ปริมณฑล Q3/58 เพิ่มขึ้น 4.8%
6 ต.ค. 2558

นายสัมมา คีตสิน ผู้อำนวยการศูนย์ข้อมูลอสังหาริมทรัพย์ เปิดเผยว่า จากการจัดทำดัชนีราคาห้องชุด ดัชนีราคาบ้านเดี่ยว และดัชนีราคาทาวน์เฮ้าส์ ประจำงวดไตรมาส 3/58 เทียบกับไตรมาส 3/57 พบว่า ดัชนีราคาห้องชุดรวมทุกระดับราคาในกรุงเทพฯ นนทบุรี และสมุทรปราการ ปรับเพิ่มขึ้น 4.8%
โดยเขต/อำเภอที่มีการปรับราคาห้องชุดเพิ่มขึ้นมาก ได้แก่ เขตห้วยขวาง เขตราชเทวี เขตปทุมวัน เขตสาทร เขตบางรัก เขตวัฒนา เขตคลองเตย เขตพระโขนง เขตบางนา เขตบางพลัด และอำเภอเมืองนนทบุรี (ถนนรัตนาธิเบศร์) ใกล้แนวรถไฟฟ้าสายสีม่วง
ทั้งนี้เมื่อแยกช่วงระดับราคาพบว่า ห้องชุดที่มีระดับราคาต่ำกว่า 50,000 บาท/ตารางเมตร ปรับเพิ่มขึ้น 3.1%, ห้องชุดที่มีระดับราคา 50,000-80,000 บาท/ตารางเมตร ปรับเพิ่มขึ้น 4%, ห้องชุดที่มีระดับราคา 80,001-120,000 บาท/ตารางเมตร ปรับเพิ่มขึ้น 5.9% และห้องชุดที่มีระดับราคามากกว่า 120,000 บาท/ตารางเมตรขึ้นไป ปรับเพิ่มขึ้น 4.7%
ขณะที่ ดัชนีราคาบ้านเดี่ยว ในกรุงเทพฯ นนทบุรี ปทุมธานี และสมุทรปราการ ปรับเพิ่มขึ้น 2.9% เมื่อเทียบกับไตรมาส 3/57 แบ่งเป็น ดัชนีราคาบ้านเดี่ยว ในกรุงเทพฯ ปรับเพิ่มขึ้น 2.8% และดัชนีราคาบ้านเดี่ยว ในนนทบุรี ปทุมธานี และสมุทรปราการ ปรับเพิ่มขึ้น 3.0%
ส่วนดัชนีราคาทาวน์เฮ้าส์ ในกรุงเทพฯ นนทบุรี ปทุมธานี และสมุทรปราการ ปรับเพิ่มขึ้น 4.0% เมื่อเทียบกับไตรมาส 3 ปี 2557 แยกรายละเอียดเป็น ดัชนีราคาทาวน์เฮ้าส์ ในกรุงเทพฯ ปรับเพิ่มขึ้น 4.2% และ ดัชนีราคาทาวน์เฮ้าส์ ในนนทบุรี ปทุมธานี และสมุทรปราการ ปรับเพิ่มขึ้น 3.8% 